God se Woord bring vrede - Solidariteit WêreldSolidariteit Wêreld
Tuis › 10 minute voor werk Juig › God se Woord bring vrede
Ek wil hoor wat God die Here sê, want Hy sal sê dat dit weer goed sal gaan met sy volk, met die mense wat in Hom glo.
– Psalm 85:9, Die Bybel vir almal
In hierdie psalm beskryf die digter hoe God sy volk in die verlede gehelp het. Hy vra vanuit sy huidige noodsituasie dat die Here weer die lewe vir sy volk sal nuut maak en hul sondeskuld sal weg neem.
Wan neer hul sonde vergewe is, sal hulle weer God se liefde, trou, geregtigheid en vrede ervaar. Waar God regeer, is daar altyd vrede teenwoordig, omdat 'n herstelde verhouding met Hom volkome harmonie tussen God en mens én tussen mense onderling beteken.
Ná Jesus se opstanding uit die dood verskyn Hy aan sy dissipels en bied hulle sy vrede aan. "Vrede vir julle," sê Hy (Joh. 20:19). Wanneer ons aan God behoort, word ons lewens gekenmerk deur sy vrede. Ongelukkig word daar so min van Jesus se innerlike vrede in ons eie land weerspieël. Wanneer ons koerant lees of na die nuus kyk, sien ons veel eerder onrus en opstand, bloedvergieting en terreur raak as die vrede wat Jesus aan sy dissipels belowe. In Psalm 85 kry ons die pragtige belofte dat God se Woord vrede vir sy volk bring – dat dié mense wat Hom getrou dien sy vrede in hul harte en lewens sal ervaar. Psalm 85 se belofte is vandag nog waar. As jy regtig aan die ontvangkant van God se liefde, trou, geregtigheid en vrede wil wees, sal jy soos die Psalmdigter gewillig moet wees om jou sonde te bely, na God te luister en na sy wil te vra.
Hemelse Vader, sal U asseblief al my sonde vergewe wat tussen my en U staan? Ek wil graag na U luister en na u wil vra, sodat ek u liefde en vrede in my lewe kan ervaar. Amen.